การลงทุนดีๆที่ต้องบอกต่อ
ช่วงปลายปีมักจะเป็นเวลาที่หลายคนทบทวนแผนงานในรอบปีที่ผ่านมา
29 ธ.ค. 2554

ช่วงปลายปีมักจะเป็นเวลาที่หลายคนทบทวนแผนงานในรอบปีที่ผ่านมา
โดย..สุรีรัตน์ สุรเดชะ 
ว่าเป็นไปตามที่ได้ตั้งเป้าหมายไว้หรือไม่ รวมไปถึงแผนการลงทุนเพื่อช่วยลดภาษีทั้งกองทุนรวมหุ้นระยะยาว (Long Term Equity Fund : LTF) และกองทุนรวมเพื่อการเลี้ยงชีพ (Retirement Mutual Fund : RMF) จากข้อมูลที่ผ่านมา มูลค่ากองทุนรวม LTF เติบโตอย่างเห็นได้ชัด โดยในระยะเวลา 7 ปี ตั้งแต่มีการจัดตั้งกองทุนรวม LTF มีมูลค่าทรัพย์สินสุทธิ 1.3 แสนล้านบาท มีบัญชีลงทุนกว่า 5 แสนบัญชี ในขณะที่กองทุนรวม RMF กลับได้รับความสนใจน้อยกว่า โดยมีบัญชีลงทุนเพียง 3 แสนบัญชี ทั้งที่มีการจัดตั้งมาแล้วกว่า 10 ปี มีมูลค่าทรัพย์สินสุทธิ 8 หมื่นล้านบาท 
การเติบโตของกองทุนรวมทั้งสองต่างกัน อาจมาจากสาเหตุที่ว่า คนวัยทำงานจำนวนมากลงทุนเพียงเพื่อต้องการรับสิทธิประโยชน์ทางภาษี มองข้ามประโยชน์ของกองทุนรวม RMF ที่ช่วยคุณออมเงินระยะยาวเพื่อวัยเกษียณ ที่กำหนดเงื่อนไขให้ต้องลงทุนไปจนอายุครบ 55 ปี จึงจะไถ่ถอนหน่วยลงทุนได้ ทำให้ตัดสินใจเลือกลงทุนในกองทุนรวม LTF กันเป็นส่วนใหญ่ เนื่องจากเงื่อนไขระยะเวลาลงทุนสั้นกว่าเพียง 5 ปีปฏิทินก็สามารถไถ่ถอนหน่วยลงทุนได้ หลายคนคิดว่ายังมีเวลาทำงานอีกนานกว่าจะถึงวัยเกษียณ หลายคนคิดว่ายังไม่พร้อม เพราะยังมีเรื่องอื่นที่จำเป็นต้องใช้เงินมากกว่า หรือบางคนอาจคิดว่ามีการออมเพื่อวัยเกษียณกับกองทุนสำรองเลี้ยงชีพ หรือกองทุนบำเหน็จบำนาญข้าราชการก็เพียงพอแล้ว โดยที่ไม่เคยลองคำนวณดูว่าเงินที่อยู่ในกองทุนทั้งสองอาจไม่เพียงพอกับการใช้ชีวิตหลังเกษียณที่อาจยาวนานถึง 20 ปีเป็นอย่างน้อย จึงน่าเป็นห่วงว่าเราใช้ชีวิตอย่างฟุ่มเฟือยเกินกว่าที่จะเตรียมพร้อมกับอนาคตหรือไม่
ดังนั้น จึงเป็นเรื่องดีหากแผนการลงทุนของคุณในวันนี้จะมีเงินส่วนหนึ่งที่แบ่งมาออมไว้ใช้ในยามเกษียณบ้าง แม้จะมีเงื่อนไขที่ให้ออมเป็นเวลานาน แต่ก็เพื่อให้คุณมีวินัยที่จะออมสม่ำเสมอ อดใจไม่เอาไปใช้จ่ายกับสิ่งของที่อาจเกินความจำเป็น ยิ่งกองทุนรวม RMF มีหลากหลายรูปแบบ ตั้งแต่เสี่ยงน้อยไปจนถึงเสี่ยงสูง ผู้ลงทุนจึงสามารถเลือกนโยบายลงทุนที่เหมาะกับระดับความเสี่ยงที่ตนเองรับได้ ช่วยคลายกังวลว่าจะขาดทุนเมื่อต้องเก็บเงินไว้ในกองทุนในระยะยาว 
เป็นเรื่องน่าเสียดายหากคุณจะพลาดการลงทุนดีๆ ที่ทั้งช่วยลดภาษีแล้วยังช่วยสร้างอนาคตที่ดีให้กับตัวเอง ใครที่ยังไม่เคยลงทุนหรือลงทุนแล้วแต่ยังไม่ครบตามที่ได้วางแผนไว้ ก็ต้องรีบตัดสินใจก่อนหมดเวลาสำหรับปีนี้ แต่ถ้าไม่ทันก็ต้องไปเริ่มปีหน้า เพื่อใช้สิทธิก่อนที่จะไม่มีสิทธิให้ใช้ หรือหากต้องการศึกษาข้อมูลเพิ่มเติมก่อนตัดสินใจ อาจแวะไปสอบถามเจ้าหน้าที่ที่ธนาคารใกล้บ้าน หรือที่ทำงาน หรือจะติดต่อใช้บริการของบริษัทหลักทรัพย์จัดการลงทุนก็ได้ รวมทั้งสามารถหาความรู้เพิ่มเติมได้ที่เว็บไซต์ www.starttoinvest.com ในหัวข้อทางเลือกในการลงทุน&gt; กองทุนรวม&gt; รู้จักกองทุนรวมตามลักษณะเด่น&gt; กองทุนรวมประหยัดภาษี
ความสุขในวัยเกษียณคงจะเกิดขึ้นได้ยาก หากคุณต้องเผชิญปัญหาทางการเงิน การลงทุนเพื่อเตรียมพร้อมตั้งแต่วันนี้ จึงเป็นวิธีที่ควรทำ ดีกว่าใกล้เกษียณแล้วค่อยมาเริ่ม ซึ่งเมื่อถึงเวลานั้นก็จะช้าเกินไป เทศกาลปีใหม่ที่ใกล้เข้ามานี้ ดิฉันจึงอยากบอกเล่าเรื่องการลงทุนดีๆ ให้ผู้อ่าน ที่ติดตามคอลัมน์หน้าต่าง ก.ล.ต. และอย่าลืมบอกต่อเรื่องดีๆ แบบนี้ ให้พี่น้องเพื่อนฝูงคนใกล้ชิดได้ทราบด้วย เพื่อสนับสนุนให้คนที่คุณรักมีความพร้อมสำหรับอนาคตทางการเงินค่ะ